Эшҡыуарлыҡ – ул заман талабы. Бөгөн республикабыҙҙа бизнес асып, халыҡҡа эш урындары булдырған эшҡыуарҙарҙың артыуы – ҡыуаныслы күренеш. Уның ҡарауы, тегендә, һыуыҡ Себер тарафтарына, юлланған яҡташтарыбыҙҙың һаны кәмей. Башҡорт эшҡыуарҙары хаҡында мәҡәләләр серияһының сираттағы геройы Марсель Сөләймәнов та – тап шундайҙарҙан. Ул ғаиләһен бағыу, шаҡтай ҙур суммалағы ипотекаһын түләү маҡсатында оҙаҡ йылдар Себер юлын тапай. «Роснефть», «КСА Дойтаг» кеүек абруйлы компанияларҙа тир түгеп, мул табыш ала. Ҡайҙа ғына эшләмәһен, оҫта ҡулдары менән хөрмәт ҡаҙана. Әммә сит төйәктә ғәзиз сабыйҙарыңдың буй еткергәнен күрмәй йәшәүҙең ни йәме, ни ғәме бар, тип уйлай Марсель Сөләймәнов һәм, яҡындары ла күптән өгөтләп торғас, Өфөгә әйләнеп ҡайтырға ҡарар итә. Үҙ эшен асып ебәрә. Бөгөн һис бер арттырыуһыҙ уны, оҫта тимерсе, уңышлы ир-егет, тип таныштырырға мөмкин.